VSA-polisie skiet nóg ŉ swart man doodFoto’s van die betoging wys hoe van die betogers op ŉ polisievoertuig se enjinkap klim en op die voorruit trap (Foto: Stephen Maturen, AFP) Die polisie het Sondag ŉ swart man by die Brooklyn-sentrum in die noordweste van Minneapolis in die VSA doodgeskiet. Dit nadat hy glo die verkeerswet oortree het. Dit het tot grootskaalse betogings in dié stad gelei. Die man wat geskiet is, is deur familielede as Daunte Wright (20) identifiseer. Dit kom byna ŉ jaar nadat George Floyd dood is toe polisielede hom in hegtenis probeer neem het. Floyd is boonop slegs ŉ paar kilometer van waar Wright geskiet is, dood. Grootskaalse betogings het toe ook uitgebreek. Floyd is in Mei in Minneapolis dood toe ŉ polisieman vir etlike minute lank met sy knie op ŉ geboeide Floyd se nek gedruk het. Beeldmateriaal van die voorval het ŉ vlaag Black Lives Matter-veldtogte teen beweerde polisiewreedheid en rassediskriminasie in die VSA tot gevolg gehad. Volgens Wright se ma, Katie, het hy haar Sondagaand gebel en ingelig dat hy in sy motor deur die polisie afgetrek is. Sy sê sy kon hoor hoe die polisie vir hom toe sê om die oproep te beëindig. Die oproep is daarna beëindig en sy het ŉ rukkie daarna die nuus ontvang dat hy geskiet is. Minnesota se buro vir die aankeer van misdadigers het ook intussen bevestig dat hy die voorval ondersoek. Luidens ŉ verklaring van die Brooklyn-sentrum het die polisie Wright weens ŉ verkeersoortreding afgetrek. Hulle het glo ontdek dat hy ŉ uitstaande lasbrief het en het hom in hegtenis probeer neem. Daar was sterk polisieteenwoordigheid tydens die betogings (Foto: Stephen Maturen, AFP) Die verklaring lui dat hy in sy motor wou klim toe een van die beamptes haar vuurwapen afgevuur het en Wright in die proses raakgeskiet het. Hy is op die toneel dood verklaar. ŉ Vrouepassasier in die motor het “nie-lewensbedreigende beserings” opgedoen en is na ŉ plaaslike hospitaal geneem. Nadat die voorval aan die lig gekom het, het honderde betogers aan die buitekant van die polisiestasie in die Brooklyn-sentrum byeengekom. Die polisie was genoop om traangas en rubberkoeëls af te vuur om die oproerige skare onder beheer te bring. Die betogers het boodskappe soos “Geregtigheid vir Daunte Wright” met bordkryt in die straat geskryf (Foto: Stephen Maturen, AFP) Foto’s van die betoging wys hoe van die betogers op ŉ polisievoertuig se enjinkap klim en op die voorruit trap. Ná ongeveer ŉ uur van oproerigheid het die skare bedaar en kerse vir Wright aangesteek. Hulle het ook boodskappe soos “Geregtigheid vir Daunte Wright” met bordkryt in die straat geskryf. Betogings het kort daarna weer opgevlam toe ŉ ander groep betogers buite dieselfde polisiestasie saamgedrom het. Hulle het klippe en ander swaar voorwerpe in die rigting van die polisiestasie gegooi. Die polisie moes weer eens ingryp om die situasie onder beheer te bring. Betogers het sowat 20 winkels by die Brooklyn-sentrum geplunder. John Harrington, die staat se kommissaris van openbare veiligheid, het tydens ŉ mediakonferensie gesê dat troepe van die nasionale wag Maandag ontbied is om die betogers uiteen te dryf. Derek Chauvin, die voormalige polisiebeampte wat aangekla word van die moord op George Floyd, se verhoor is ook tans aan die gang. Maroela Media het vroeër berig Chauvin se aanvangsargumente in die verhoor het op 22 Maart begin en daar word verwag dat die saak ŉ maand lank sal duur. Die 44-jarige Chauvin wat 19 jaar al lid van die polisie is, kan tot 40 jaar tronkstraf opgelê word as hy skuldig bevind word aan die ernstigste aanklag – moord in die tweede graad. Hy het in Oktober borgtog van sowat R16 miljoen betaal en is uit aanhouding by Oak Park Heights vrygelaat.